Komisijos reglamentas (EB) Nr. 2528/95
1995 m. spalio 27 d.
iš dalies keičiantis Reglamentą (EB) Nr. 1423/95, nustatantį išsamias cukraus sektoriaus produktų, išskyrus melasą, importo įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1981 m. birželio 30 d. Tarybos reglamentą (EEB) Nr. 1785/81 dėl bendro cukraus sektoriaus rinkų organizavimo [1] su paskutiniais pakeitimais, padarytais Reglamentu (EB) Nr. 1101/95 [2], ypač į jo 14 straipsnio 2 dalį ir 15 straipsnio 4 dalį,
kadangi 1995 m. birželio 23 d. Komisijos reglamentu (EB) Nr. 1423/95, nustatančiu išsamias cukraus sektoriaus produktų, išskyrus melasą, importo įgyvendinimo taisykles [3], visų pirma nustatytas metodas, kuris turi būti taikomas nustatant sacharozės kiekį ir sausosios medžiagos kiekį, naudojamą importo mokesčiams taikyti; kadangi, siekiant geriau paaiškinti atitinkamų nuostatų formuluotę, turėtų būti paminėti produktai, kuriems taikomas šis metodas; kadangi taip pat reikėtų numatyti, kad inulino sirupams taikomų mokesčių ekvivalento sacharozei perskaičiavimui turėtų būti taikomas koeficientas 1,9, naudojamas nustatyti tiek gamybos mokesčius, tiek ir eksporto grąžinamąsias išmokas, bei iki 1995 m. liepos 1 d. nustatyti importo mokesčius;
kadangi šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1423/95 iš dalies pakeičiamas taip:
1) 5 straipsnio 2 dalis pakeičiama taip:
"2. Reglamento (EEB) Nr. 1785/81 1 straipsnio 1 dalies d punkte nurodytų produktų sacharozės, įskaitant kitą sacharoze išreikštą cukrų, kiekis nustatomas pagal Clerget-Herzfeld invertuotam tirpalui taikomą Lane ir Eynon metodą (vario redukcijos metodas). Šiuo metodu nustatytas bendras cukraus kiekis išreiškiamas sacharoze dauginant jį iš koeficiento 0,95.
Nepaisant ankstesnės pastraipos nuostatų, produktų, turinčių mažiau kaip 85 % sacharozės arba sacharoze išreikšto kito cukraus, sacharozės kiekis, įskaitant kitą sacharoze išreikštą cukrų, ir sacharoze išreikšto invertuoto cukraus sacharozės kiekis yra nustatomas įvertinant sausosios medžiagos kiekį. Sausosios medžiagos kiekis nustatomas pagal tirpalo, praskiesto santykiu 1:1, savitąjį sunkį, o kietųjų produktų - juos džiovinant. Sausosios medžiagos kiekis išreiškiamas sacharoze, dauginant iš koeficiento 1."
2) 5 straipsnis papildomas 3 ir 4 dalimis:
"3. Reglamento (EEB) Nr. 1785/81 1 straipsnio 1 dalies f ir g punktuose nurodytų produktų sausosios medžiagos kiekis nustatomas pagal šio straipsnio 2 dalies antrąją pastraipą.
4. Reglamento (EEB) Nr. 1785/81 1 straipsnio 1 dalies h punkte nurodytų produktų perskaičiavimas į sacharozės ekvivalentą atliekamas sausosios medžiagos kiekį, nustatytą pagal šio straipsnio 2 dalies antrąją pastraipą, dauginant iš koeficiento 1,9."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. spalio 27 d.